送王敦素
作者：晁沖之
朝代：宋

paragraphs: 先君有六女，所託皆高門。
季也久擇壻，晚得與子婚。
子家望海內，實惟謫仙孫。
筆也有家法，勢作風雷奔。
結交多英豪，坐致名譽喧。
憶昔識子初，河流出崑崙。
中間一再見，騏驥始伏轅。
去年接同居，底裏見所存。
磊落忠義人，愛國憂黎元。
使當元祐時，密勿與討論。
上可參廊廟，下可禆諫垣。
惜哉不遇知，白髮早已繁。
卑官不可說，感激有主恩。
爛漫有歸期，繫舟古槐根。
祖餞無酒食，贈遺請以言。
子家鍾山下，隨事有田園。
竹徑背古寺，草堂面江村。
高軒納翠微，修筒引潺湲。
林影散疏帙，山色搖酒罇。
日飲建康水，時登謝公墩。
沈酣左氏學，浩蕩極辭源。
客至勿多語，欲吐且復吞。
書來無匆匆，慰我别後魂。